የኢሬቻ በዓል በቢሾፍቱ አርሰዲ ሐይቅ ተከብሯል
የዘንድሮው የኢሬቻ ብዛት ያላቸው  ታዳሚዎች በተገኙበት መስከረም 23፣2008  በቢሾፍቱ አርሰዲ ሐይቅ ተከብሯል።የኢሬቻ በዓል የኦሮሞ ህዝብ እርስ በእርሱ የሚገናኝበትና ባህሉንም የሚያስተዋውቅበት መድረክ መሆኑን ታዳሚዎች ገለጸዋል።ከኦሮሚያ ክልል የተለያዩ ዞኖች በዓሉን ለመታደም በስፍራው የተገኙ የብሔሩ ተወላጆች በባህል አልባሳትና ጌጣጌጦች ተውበው በዓሉን አክብረዋል።የበዓሉ ታዳሚዎች በዓሉ የኦሮሞ ህዝብ በዓመት አንድ ጊዜ የሚገናኝበትና ባህሉን የሚያስተዋውቅበት እሴቶቹንም የሚለዋወጥበት ትልቅ መድረክ መሆኑን ገልጸዋል።የበዓሉ በመጥፋት ላይ የነበረውን የገዳ ሥርዓትና ሌሎችም ባህሎች እንዲያንሰራሩና ለትውልድ እንዲተላለፉ እያደረገ ነው ብለዋል።ኢሬቻ የኦሮሞ ህዝብ በገዳ ሥርዓቱ ውስጥ የክረምት ወቅት አልፎ ፀሃይ የምትታይበት ወቅት በሠላም መድረሱን በማስመልከት በየዓመቱ በመስከረም ወር መገባደጃ የሚከበር በዓል ነው።የኦሮሞ ባህልና   ማንነት የሆኑት ኢሬቻንና  የገዳ ስርዓት በአለም ቅርስነት ለማስመዝገብ የሚደርገው ጥረት በስኬት ለማጣናቀቅ ጫፍ ላይ መድረሱን የኦሮሚያ  ክልል ርዕሰ መስተዳደር አቶ  ሙክታር ከድር  በበዓሉ ላይ  ተናግረዋል። መንግስትም ዳር ለማድረስ ጥረቱን  አጠናክሮ  እንደሚቀጥል አስረድተዋል።(ኢቢኮ)   